# Guirionéeu ag er Religion/Chapistr 95

| ◄ Ag er scandal ha goal exampl. | Deliein e hrér respettein er vélean hag en dud consacret de Zoué. | Respet deliet d’en dud consacret de Zoué.  ► |
I. Mar deliér respet d’officerion ur roué ag en doar, guet mui a ræson open é teliér respettein ministrèd en Eutru Doué. En hani hou cheleu em cheleu-mé, e laré Jesus-Chrouist d’é Zisciplèd, hag en hani hou tispris em dispris-mé. Manquein a respet d’er vélean, e zou manquein a respet de Zoué memb. Ne sellet quet doh ou difauteu, mæs doh ou haractér, péhani e zou respettet guet en ælèd memb, e lar sant Gregoër.
Caractér quer respettabl, e lar sant Yehan Chrysostôm, ma sàu mab dén drest er brincèd hag er rouanné, rac m’ou dès ur bouvoér péhani n’en dès chet er rouéèd na memb en Ælèd. Pardonnein er péhedeu, louyein pé dilouyein er houscianceu, consacrein Corv ha Goaid Jesus-Chrouist, en offrein é sacrefice, er rein d’er fidélèd, rein é hræce dré er sacremanteu d’er ré vihue, ha pêllat en diaulèd doh er ré zou én dangér a varhue : chetu pouvoér bélean en Eutru Doué.
Dré er haractér sacret a vélêg, ind e za de vout avocadèd étré Doué hag en dud, carguet a bredêg en Aviél ha lézen en Eutru Doué de ol en dud, d’er brincèd memb ag en doar ; ind e zou ambassaderion en Eutru Doué : disprisein ou hargueu santel, e zou hum guemér doh Doué hag er blessein én é vab-lagad. Dihoallet, e lar en Eutru Doué, a douchein ém bélean hag ér ré e zou consacret t’ein.
Chetu perac er Spered-Santel hun avertis de soublein hur pèn dirac er ré vras ag er bed ha de saludein ur bélêg guet respet hag humilité.
Disprisein er vélean, er venéh hag er vugulion spirituel, e zou liès mad ur merche ne gârér na Doué, nac er religion, nac é zevér. Er Phariésinèd e hré goab a Jesus-Chrouist, er Bélêg souveræn, rac ma oent avaricius ; hag hinihue en dé é hrér goab ag er vélean, rac ma vér douguet d’er vinceu. Ur bugul péhani e hra é zevér, en dès casi quel liès a anemis èl en dès a barræsiennèd dirolet. Quentéh èl ma ven parrat doh en disordreu, en dibaucheu, er fallanté hag el laironcieu, ne hellér mui er souffrein. A p’hou ç’avertis ur bugul ag hou fauteu, ean e hra é zevér ; rac deliet-é dehou spial ar hou puhé, hag ean e zeli rescond a han-oh de Zoué. Mar hou ç’avertis dirac en ol, hum gueméret doh-oh hou ç’hunan ; perac é scandaliset-hui en ol dré hou tisordreu saffarus ? Er bugul, hàg ean e hel tàuein a pe huél er blei é tispen é zevèd ? Mar hou ç’avertis a zisordreu hou pugalé, hou serviterion pé hou sujité, quement-cé e zou un devér e ra dehou en Eutru Doué, hag ur chervige e rant d’oh ; mar dé droug guet-n-oh, ur merche-é é oh anemis d’er huirioné.
En diaul e hra ol er péh e hel eit lacat er fidélèd de seuel énep d’ou bugulion ; dihoallet a gouéh ér goal deiche-zé. Sellet hou pugul èl un dén en dès Doué reit t’oh eid hou cass én hent ag er baraouis. A pe ne guérhehé quet ean-memb dré en hent-cé, quement-cé e vehé ur maleur bras aveit-hou ; mæs, ha ne vehé quet é vuhé divlam, n’en dé quet bihannoh aveit quement-cé hou pugul : sellet é autorité, ha nepas é zifauteu ; hou péet confiance én-hou épad hou puhé, hui hou pou dobér a nehou én ær ag er marhue.
III. Refusein d’er vugulion spirituel er secourieu tamporel e zou deliet dehai, e zou un injustice hag un dishanàuedigueah n’en dès chet a hanhue. Sant Paul ne lar-ean, penaus en hani e chervige doh en autér e zeli bihuein doh en autér, ha goudé en dout reit d’er réral er madeu spirituel, é ma just d’er bihannan ma receuou en treu tamporel ?
Mæs hà comprenein e hrér péh quer poénius-é carg ur bugul, en néhance, er chagrinieu en dès, er gont en devou de rantein de Zoué ag en ineanneu péré e zou én é garg, er poénieu e zou é cheleuèt er hovèzioneu, é rein er sacremanteu, é predêg conzeu Doué, é rein alézon d’er ré beur, é monnèt de huélèt er ré clan, doh ou secour é peb amzér, de noz ha d’en dé ; er sourci e zeli quemér idan boén a rescond a nehai, eit réglein er houscianceu, eit mirèt doh el libertinage hag er scandal ; eit canderhel en devotion, er peah ér fameilleu, ha dougeance Doué é misq er youankis, etc ?
Hà n’en dé just ma vou recompancet quement a labourieu ? Mæs é léh discoein hanàuedigueah vad, liès é arbennér doh-t-hou, pé, èl Caïn, rein e hrér dehou er péh e zou fallan. Paiein e hrér guet larganté un dén a justice, un avocad, ha ne baiér nameit énep d’er galon er péh e zou deliet d’ur bugul eit poénieu calz brassoh. Er péh e refuset de vinistrèd en Eutru Doué, e lar sant Yehan Chrysostôm, ne bourfitou quet hag e vou lamet guet-n-oh dré ur rapinour benac.
Ur bugul ne zeli quet gortoz é recompance guet en dud, mæs guet Doué hemb quin. Jesus-Chrouist, prince er vugulion, n’en dès receuet ar en doar aveit recompance ag é labourieu, nameit dishanàuedigueah.
1° Me sellou er vélean èl ambassaderion en Eutru Doué, carguet ag é berh d’el lacat de vout inouret ha de labourat eit salvedigueab en ineanneu. — 2° M’ou cheleuou èl é officerion a p’em instrugeint, a pe reint d’ein aviseu mad, a pe m’avertisseint a me difauteu, a me vinceu. — 3° Ha jamæs ne vein diavis erhoalh eit mirèt dré valice doh er mad e vennant gobér én ou farræs. — Men Doué, reit-t’emb bugulion revé hou calon, ha scùillet hou pénédictioneu brassan ar ou labourieu poénius.